Ցասում (ֆիլմ, 2014)

Անվան այլ կիրառումների համար տե՛ս՝ Ցասում (այլ կիրառումներ)Ցասում (անգլ.՝ Fury), ռեժիսոր Դևիդ Էյերի ռազմական դրամա։ Ֆիլմի համաշխարհային պրեմիերան կայացել է 2014 թվականի հոկտեմբերի 17-ին։ Ֆիլմում նկարագրվում են Արևմտյան ճակատում ընթացող դեպքերը Երկրորդ համաշխարհային պատերազմի վերջերին։ Դերերում ամերիկյան դերասանական համույթն է, Բրեդ Փիթի, Լերման Լոգանի և Շայա Լաբաֆի գլխավորությամբ։


== Սյուժեն ==
1945 թվական, ապրիլ։ Նացիստական Գերմանիան փլուզվում է, սակայն գերմանացի զինվորները դեռևս անհուսորեն դիմադրում են։ Wardaddy («Հայրիկ») մականունով մարտերում փորձված սերժանտ Դոն Քոլիերը, ով կռվել է գերմանացիների դեմ անգամ Աֆրիկայում, առաջնորդում է «Sherman» տանկը հինգ հոգուց բաղկացած անձնակազմին։
Անձնակազմը կորուստ էր կրել. մահացել էր գնդացրորդը։ Որպես նրան փոխարինող, Դոնին ներկայացնում են նորակոչիկ Նորման Էլիսոնին, ով մինչ այդ ծառայել էր շտաբում։ Նորմանը միանգամից հայտնվում է հարձակման ժամանակ, որտեղ նա դեմ-դիմաց ականատես է լինում պատերազմի սարսափներին։ Նորակոչիկը պատրաստ չէր մարդ սպանելու։ Զրահատեխնիկայի շարասյան ընթացքի ժամանակ նա նկատում է գերմանացիներին, բայց չի կրակում նրանց վրա։ Հակառակորդը հարձակվում է շարասյան վրա, հրկիզում նրանց դիմացից ընթացող մեքենան, սակայն դաշնակիցները հետ են մղում գրոհը։ Քոլիերը հասկացնում է նորակոչիկին, որ նա պիտի սովորի սպանել, քանի որ հակառակ դեպքում կարող են մահանալ ոչ միայն Էլիսոնը, այլ նաև իր մարտական ընկերները։
Հրամանատարի մահից հետո Դոնն է ստանձնում տանկային ստորաբաժանման հրամանատարությունը։ Նրա հրամանատարության տակ տանկիստները օգնության են հասնում զինվորների դասակին, որը բարդ դրության մեջ էր հայտնվել, և ոչնչացնում են գերմանական հակատանկային մարտկոցը։ Մարտից հետո Քոլիերը ստիպում է Նորմանին գնդակահարել գերի ընկած գերմանացի զինվորին, նրա ձեռքը տալով իր ռևոլվերը։ Մյուս մարտի ժամանակ Էլիսոնը կարեկցանքի զգացումից գնդացրից կրակում է մի քանի զիվորների, ովքեր տանջամահ էին լինում ֆոսֆորային ռմբակոծությունից այրվելով։
Մի փոքրիկ գերմանական քաղաք վերցնելուց հետո Դոնը և Նորմանը ստուգում էին մի բնակարան, որտեղ ապրում էր գերմանուհի Իռման։ Ննջարանի մահճակալի տակից Քոլիերը գտնում է երկրորդ աղջկան՝ Էմմային, ով Իռմայի բարեկամուհին էր։ Հասկանալով, որ վտանգ չկա, Դոնը իր սննդի պաշարը կիսում է կանանց հետ։ Դոնի ճնշմամբ Նորմանը առանձնանում է Էմմայի հետ։ Որոշ ժամանակ անց բոլոր չորսն էլ հավաքվում են սեղանի շուրջ։ Նրանց են միանում նաև անձնակազմի մյուս անդամները։ Նրանցից մեկը՝ Գրեդին, իրեն հանդուգն է պահում, հատկապես Էմմայի նկատմամբ, ինչը հարուցում է Նորմանի զայրույթը։ Դոնը ջանում է թույլ չտալ իրավիճակի վատացումը։
Քիչ անց, երբ զինվորները հեռացել էին, քաղաքը ենթարկվում է օդային հարձակման։ Մի ռումբ ընկնում է այն տան վրա, որտեղ ապրում էին Իռման և Էմման։ Երկու կանայք էլ մահանում են։
Հարձակման ժամանակ տանկիստները ընկնում են ծուղակը, որը պատրաստված էր գերմանական «Վագր» տանկի անձնակազմի կողմից։ Դաշնակիցները հաղթում են մարտում, սակայն հաղթանակը տրվում է մեծ կորուստների գնով. կենդանի է մնում միայն մի անձնակազմ՝ բաղկացած հինգ հոգուց։
Մնալով միայնակ, Դոնը և իր տանկի անձնակազմը ճանապարհի ոլորաններում հայտնվում են ականի վրա, որի արդյունքում ստանում են տանկի թրթուրի վնասվածք և ստիպված պետք է այն վերանորոգեն։ Հետախուզության ուղարկված Նորմանը զեկուցում է հակառակորդի նշանակալի ուժերի մոտեցման մասին։ Տանկիստների մեծամասնությունն առաջարկում են նահանջել, բայց հրամանատարի վճռականությունը նրանց ստիպում է մնալ։ M4A3E8 տանկի անձնակազմը հակառակորդի հետ դյուցազնական կռվի մեջ է մտնում։ Զինամթերքը վերջանում է։ Մեկը մյուսի հետևից հերոսաբար զոհվում են անձնակազմի անդամները։ Տեսնելով իրավիճակի անելանելի լինելը, Նորմանը առաջարկում է հանձնվել, բայց մահացու վիրավոր Քոլիերը նրան խնդրում է չանել դա։ Գերմանացիները վերևի դռնակից տանկի մեջ են նետում մի քանի նռնակներ։ Էլիսոնը լքում է տանկը ներքևի դռնակից, Դոնը մահանում է։ Մի երիտասարդ գերմանացի զինվոր նկատում է Նորմանին, սակայն չի գերում նրան՝ թողնելով ոչնչացած տանկի տակ պառկած։ Ողջ մնացած գերմանացի զինվորները հեռանում են։
Հաջորդ առավոտյան Նորմանը վերադառնում է տանկ, որտեղ նրան նկատում են դաշնակիցների մոտեցող զորքերը։


== Դերերում ==


== Արձագանքներ ==
Ֆիլմը առավելապես ունեցել է դրական արձագանքներ։ Rotten Tomatoes կայքում ֆիլմն ունի 78 %-անոց վարկանիշ՝ հիմնված 206 կարծիքների վրա, միջինը 7/10 բալով։ Metacritic կայքում քննադատների 47 ակնարկների հիման վրա ֆիլմը ստացել է 64/100 բալ վարկանիշ։


== Ծանոթագրություններ ==